
ORATIO  HARYEIANA. 


Ne  mirum  vobis  videatur,  Auditores,  me  demandatum 
hoc  mihi  officium  libenter  suscepisse.  Haud  eram 
nescius  quam  in  me  esset  mediocris  dicendi  usus,  et 
ingenium  impar  vestrae  voluntati  et  meae.  Cum  tamen 
putarem  hoc  oratorium  meum  munus  potissimum  pos- 
tulare, ut  annales  vestros  respicerem,  et  ab  iis  deli- 
gerem quos  praecipue  viros  admirati  estis  et  quorum 
memoria  vestris  semper  inhaerescit  mentibus,  tum  probe 
intellexi  minime  vos  vel  allici  oportere  vel  admoneri 
verbis ; quoniam  ipsis  rebus  datur  aliquando  dicendi 
quasi  potestas  quaedam,  et  sua  vis  admonitionis  inest 
in  exemplis. 

Ii  mihi  videntur  fortunate  vixisse,  quibus  contigit 
et  suae  frui  laude  sapientiae,  et  fundatoribus  esse  bene 
moratae  cujusdam  familiae,  in  qua  artes,  quas  ipsi  in- 
genuas et  coluerint  et  amaverint,  coli  et  amari  possent 
ab  aliis,  et  exinde  perpetua  superesset  avitae  virtutis 
memoria  et  aemulatio. 

Vestrae  domus  atque  familiae  habetis  auctores  Li- 
nacrum  etCaium.  Linacro  inerat  adhuc  juveni  insatia- 
bilis quaedam  cupiditas  verum  videndi,  et  amor  literarum 
jam  tum  renascentium  pene  infinitus.  Erat  tunc  sola 
humaniorum  artium  et  mater  et  nutrix  et  servatrix 
Italia.  Eo  se  contulit  Linacrus,  ut  studia  ista,  quibus 
domi  ardebat  tantum,  in  beatiore  solo  coleret  vehe- 
mentius. Illum  omnes,  qui  aliquid  de  ingeniis  poterant 
judicare,  cognitione  et  hospitio  dignum  existimabant. 
Romae  Hermolaum  Barbarum  audiebat,  Florentiae  An- 
gelum Politianum.  Laurentium  magnificum,  et  totam 
Medicaeorum  domum  devinctam  sibi  consuetudine  te- 
nebat. Cum  Laurentii  filiis  vivebat  condiscipulus, 
alteri  eorum  praecipue  jucundus,  Johanni,  mox,  sub 
alio  et  nobiliori  nomine,  salutando  principum  et  ponti- 
ficum Romanorum  maximo. 

Tum  demum  quicquid  artium  humaniorum  et 
Graecarum  literarum  secum  domum  deportavit,  omne 
illud  suae  academiae  prudenter  et  auspicato  statim 
demandavit  gremio ; quod  ne  quidem  mutato  coelo 
degenerasse  confitemur,  sed  potius  amoenitate  loci  in 
uberiores  fructus  accrevisse. 

Nec  profecto  illis  temporibus  fuit  inter  medicos 
unus  excellens  Linacrus.  Tametsi  jure  licet  mirari 
eadem  fere  vel  proxima  aetate  similem  illi  alterum 
exstitisse.  Iisdem  scilicet  quorum  ille  fuerat  appeten- 

tissimus  studiis,  eadem  qua  usus  erat  disciplina,  iisdem 
fere  ipsis  quae  inviserat  locis,  unde  in  Patriam  rever- 
terat literarum  quasi  onustus  spoliis,  Caium  Linacri 
habemus  imitatorem  et  aemulum.  Erat  utrique  par 
ingenium,  similis  fortuna,  aequalis  gloria. 

Pisam  venit  Caius  et  Florentiam.  Patavii  loco 
professoris  potitus  et  cathedra  AndreamVesalium  habuit 
familiarissimum  suum  et  contubernalem.  Una  ambo 
studia  sua  anatomica  conferebant  socii  et  consortes 
operum,  et  describendo  et  depingendo  et  corrigendo. 

Quanto  labore  Caius  exquireret,  et  quanti  jam 
tum  in  exquirendo  existimaret  anatomiam,  intelligere 
possumus  ab  ipso  profitente,  se  quasdam  partes  cor- 
poris penicillo  describendas  curaturum  fuisse,  nisi  id 
laudis  et  officii  Vesalius  praeoccupasset. 

Si  qui  hic  maligne  quaerant,  cur  tantopere  re- 
spiciamus  spatia  praeteriti  temporis,  et  cur  Linacri 
et  Caii  nominibus  etiamnum  oblectemur;  isti  profecto, 
quantum  de  vobis,  de  patria,  et  toto  genere  humano 
ambos  meruisse  prorsus  non  intelligunt. 

His  nimirum  praecipue  erat  in  votis,  ut  medicina, 
qua  in  exercenda  ipsi  suam  propriam  laudem  posue- 
runt, cum  caeteris  artibus  antecellere  videretur  utili- 
tatis specie,  illas  etiam  humanitatis  et  ingenii  gloria 
adaequaret.  Nec  putabant  ullo  modo  se  posse  melius 
patriae  et  posteris  consulere,  quam  jacentem  illam 

erigendo,  et  iis  quibus  decuit  honoribus  amplifi- 
cando. 

Quare  vos  in  societatem  conjungi,  et  civitate 
donari,  et  legibus  defendi  voluerunt.  Et  quod  efficere 
non  potuerint  legibus  et  institutis,  id  melius  et  prae- 
clarius docuerunt  hortatu  et  exemplo ; scilicet  omnium 
rerum  quae  sunt  a sapientissimis  honorifice  habitae 
nihil  a medico  alienum  esse  ; medico  literas  ancillis  et 
scientias  adjutricibus  esse  oportere ; atque  id  porro 
summi  esse  medici,  in  alia  quacunque  liberali  disciplina 
eatenus  versari,  ut  ab  illa  nunquam  non  possit  locu- 
pletare, si  liceat,  suam. 

Neque  hos  delituit  prudentissimos  viros,  medi- 
cinam, unde  illam  ipsi  auspicato  erexerant,  in  eandem 
posse  relabi  rem  humilemque  fortunam.  Quod  ne 
accideret  magnopere  praecavendum  sibi  Caius  existi- 
mavit. Ideoque  apud  suos  Cantabrigienses  sedes  et 
domicilia  fundavit,  ubi  qui  sese  institui  vellent  ad  me- 
dendum, prius  se  praeberent  fingendos  literarum  studiis 
et  liberalium  virorum  consuetudine. 

Ab  illa  ipsa  Caii  domo  et  disciplina  processit  Har- 
veius.  Illum  equidem  nescio  in  qua  vel  populari  tru- 
tina vel  in  statera  aurificis  possim  expendere.  Laudare 
plane  non  audeo.  Quippe  cum  de  summorum  virorum 
ingeniis  et  virtutibus  agitur,  cavenda  est  et  in  judicando 
quaedam  temeritas  et  in  laudando  ineptia. 

Is  est,  qui  coram  majoribus  vestris  nulla  probabili 
argumentatione,  sed  ratione  necessaria  et  experimentis 
enunciavit,  patefecit,  demonstravit,  sanguinem  circuitu 
moveri,  et  vitam  ipsam  a sanguine  exordium  et  materiem 
ducere.  Is  est,  qui  fuit  inter  medicos  philosophorum 
princeps,  et  sensuum  consuetudini  mentis  aciem  primus 
subjecit.  Nam  qua  sola  ratione  universam  posse  in> 
telligi  naturam  docuerat  Verulanius,  eandem  ad  illam 
ejus  partem,  quam  vocant  physiologiam,  primus  trans- 
tulit Harveius  ; et  in  ea  primus  bene  exploratae  naturae 
specimen  dedit,  et  posteris  reliquit. 

Proculdubio,  illud  Harveii  repertum  in  se  intus  in- 
clusit semen  atque  initium  verae  physiologiae.  Haud 
cito  tamen  proprios  fructus  edidit,  sed  diu  quasi  humo 
conditum  fuit,  priusquam  in  ubertatem  exiit. 

Ea  incedebant  via  in  qua  Harveii  primum  fuerant 
impressa  vestigia,  Glissonus,  Lowerus,  Willisius,  Ty- 
sonus. 

Ad  illos  paulisper  animum  convertatis  velim,  ut 
cognoscatis  non  modo  eorum  scripta  atque  inventa,  sed 
etiam  gradus  et  quasi  processus  discendi  et  exquirendi 
verum,  et  cum  sapientissimis,  qui  tunc  fuerunt,  lo- 
quendi et  audiendi  commercia.  Ii  enim  probe  intel- 
lexerunt omnium  liberalium  studiorum  quisnam  esset 
inter  se  communis  nexus,  qusenam  necessitudo,  et  quo- 
modo ipsi  possent  tum  Harveii  exemplo  cum  aliorum 


6 


philosophorum  familiaritate  salutariter  uti,  et  colloquio 
adjuvari  et  consiliis. 

Nam  tum  primum  se  erexit  Philosophia,  et,  nas- 
cente jam  Regia  Societate,  ad  se  statim  atscersivit,  con- 
vocavitque  scientiarum  studiosos  omnes  quasi  in  nobile 
quoddam  gymnasium ; et  curavit  quotquot  res  novae 
aut  memoratu  dignae  indies  invenirentur,  easdem  dari 
monumentis  et  custodiri  literis,  ut  ne  vel  una  peritura 
sit,  cujus  oblivisci  nollent  posteri. 

Vestri  adeo  antecessores  Philosophiae  quasi  incuna- 
bulis affuerunt,  sicut  vos  maturitati  ejus  et  adestis  et  fa- 
vetis. Id  enim  jure  concedendum  medicis  puto,  quod 
non  modo  in  scientiis  ad  sua  pertinentibus  optimi  sem- 
per,  verum  etiam  et  fautores  et  amplificatores  fuerint 
scientiarum  in  omni  genere. 

Hi  profecto  Harveii  sectatores  et  aemuli  fuerunt, 
et  habendi  vere  physiologici.  Multa  et  praeclara  de 
partium  structura  et  officiis  ab  iis  erant  perspecta  et  in- 
venta, quibus  ipsi  quemadmodum  ad  naturas  morborum 
explicandas  uterentur,  non  reperiebant.  Pathologiam 
inchoabant  tantum  ; nihil  amplius. 

Hucusque  nequaquam  satis  compertum  est,  aut 
quibus  elementis,  quave  materie,  quove  opere  intrin- 
secus elaborato  Natura  morbos  efficeret.  Quare  tum 
auspicato  prodiit  Sydenhamus  vester,  mirifice  explorans, 
quanti  essent  vel  res  externae  et  in  medio  positae,  et 

quanta  illis  cura  danda  esset  et  impendenda,  ut  mor- 
borum, quorum  natura  adhuc  delituit,  casus  tamen  et 
eventus  omnino  non  temere  judicarentur.  Ille  praeterea 
sedulo  aucupatus  est  inclinationes  rerum  et  momenta 
temporum,  et  instituit  quomodo  his  quoque  inservien- 
dum esset  ut  medendi  ratio  et  medicamentorum  usus 
felix  faustusque  eveniret. 

Haud  usitatum  fuit  Sydenhamo  (ut  hodie  mos  est) 
centenos  aegros  nominatim  designare,  atque  eosdem 
casus  et  eventus  centies  describere,  et  rem  ipsam  op- 
primere et  obscurare  documentis  nescio  quam  innu- 
merabilibus ; quippe  qui  nec  in  singulis  historiis  nec  in 
popularium  morborum  narrationibus  putaret  omnia  in- 
cludi debere,  sive  graviora  sive  leviora.  Sed  proposi- 
tum suum  unice  respiciens  ex  infinita  exemplorum  copia 
scite  et  consulto  elegit  quotquot  essent  ad  illud  illus- 
trandum aptissima.  Illum  feliciter  potius  dixeris  quam 
curiose  depingere,  et  rem  omnem  ita  ante  oculos  po- 
nere, ut,  quod  scitu  dignum  sit,  perinde  a nobis  intelli- 
gatur  ac  si  ipsi  interessemus  et  praesentes  videremus. 

Utinam  in  Sydenhamo  talis  mens  ad  bene  philoso- 
phandum fuisset,  quale  ingenium  ad  bene  agendum 
fuit.  Fama  ejus  gloriosior  fuisset  et  exemplar  posteris 
commendatius.  Putabat  enim  omnino  pendere  Medi- 
cinam e nuda  observatione  rerum  quae  prodesse  soleant 
vivis  vel  obesse,  et  nullius  egere  disciplinae  qua  perfecta 

fieret  et  absoluta,  nisi  ut  aegrotantium  lectis  assideret 
medicus,  et  morborum  signa  et  remediorum  usus  at- 
tenderet. Ipsam  Anatomiam,  utpote  medicis  omnino 
alienam  et  inutilem,  pictoribus  relegandam  putabat. 
Quare  nullus  dubito,  quin  Sydenbami  auctoritas  moram 
etiam  atque  impedimentum  intulerit  iis  studiis,  e quibus 
tanta  et  tam  praeclara  adjumenta  sero  in  Medicinam 
affluxere. 

Sydenhamum  prope  subsecutus  est  Ricardus 
Morton,  et  nobis  pene  infinitam  silvam  rerum  et  sen- 
tentiarum utilium  atque  inutilium  reliquit.  Sicut  Sy- 
denhamus,  sola  sua  fretus  observatione  et  acumine 
morborum  lineamenta  ob  oculos  nobis  dilucide  posuit, 
et  veram  medendi  viam  quasi  digito  commonstravit. 
Sed  ut  ille  de  maligna  aura  et  humorum  despumatione, 
ita  et  hic  de  spirituum  expansione  et  veneni  progressu 
vana  multa  et  commentitia  tradidit. 

Fuit  minime  quidem  ad  scribendum,  sed  eximie 
et  unice  ad  agendum  natus  Radclivius,  cujus  nihil  nobis 
traditum  habemus  praeter  facetias  ; quae  tamen  adeo 
interdum  prudentiam  sapiunt  ut  potius  jucunde  phi- 
losophari videatur  quam  jocari.  Illum  autem  haud 
mediocrem  hominem  fuisse  cito  judicamus,  qui  arte, 
ingenio,  ipsis  quoque  dictis  celeberrimus  erat  ea  aetate, 
quae,  quamvis  merito  minus  quam  magnifice  nomen 

Augusti  usurpaverit,  tamen  nec  claris  viris  caruit  nec 
bonis  artibus. 

An  illum  fortunatum  credimus  quod  affluebat  divi- 
tiis ? Credimus  profecto ; non  ita  tamen,  ut  vulgus  ex- 
istimat (quasi  esset  feliciter  exercitatus  in  conquirendis 
divitiis),  sed  propter  nobiliores  usus  in  quos  eae  sunt 
conquisitae.  Nullos  liberos  habuit  aut  reliquit;  sed 
artem  suam  quasi  sibi  filiam  adoptavit  et  quasi  haeredem 
egregie  locupletavit. 

Huic  ejusdem  aetatis  annumerandi  sunt  duo,  summi 
homines,  Johannes  Freind  et  Ricardus  Mead ; quorum 
utriusque  laus,  plene  et  cumulate  data  ab  aequalibus, 
satis  ambobus  in  posteritatem  redundavit  : hic  tum 
medicinae  cum  omnium  liberalium  artium  et  cultor,  et 
judex,  et  hortator,  et  patronus  ; cujus  domus  quasi 
ludus  quidam  patuit  atque  officina  philosophandi : ille, 
cum  solum  se  medicum  profiteretur,  omni  simul  im- 
butus philosophia,  et  antiquitatem  redolens  et  Athenas. 

Haud  profecto  vellem  magnam  illis  opinionem 
conciliare  quasi  artem  suam  inventis  compluribus  locu- 
pletassent.  Scripserunt  tamen  opportunissime  suis 
temporibus,  nec  infructuose  nostris.  Operam  dedere 
monitu  et  exemplo,  ut  medicos  tum  prave  et  perperam 
ratiocinantes  et  superfluentes  intolerabili  quadam  opi- 
nandi licentia  reprimerent. 

Ambo  fuerunt  simplicitatis  amantissimi.  Et  ita 

sedulo  Freindius  morbis  invigilavit  et  curationibus,  ut 
multorum  remediorum,  quae  hodie  usitatissima  sunt,  vim 
omnem  probaverit,  et  intellexerit,  et  fideliter  docuerit. 
Praeterea  jam  tum  suspectam  habuit  ipsam  medicae 
supellectilis  copiam,  ne  aliquando  arti  officeret ; prae- 
cepitque  longe  aliud  esse  in  materia  medica  versari, 
aliud  mederi.  Quam  in  opinionem  eo  magis  indies 
adducimur,  quo  nunc  meliorem  patitur  disciplinam 
medendi  ars,  et  remediorum  usus  exquisitiore  trutina 
examinantur.  Proculdubio  quo  diutius  et  felicius  est 
quisque  inter  morbos  et  remedia  versatus,  eo  solet 
minus  multa  dare  medicamenta  et  minus  multos  ha- 
bere medendi  indices.  Quare  etsi  pharmacopoeia  gene- 
ralis medicorum  est  magna  et  copiosa,  sua  uniuscu- 
jusque medici  pharmacopoeia,  quam  parva,  quam  brevis  ! 

Haec  nimirum,  Auditores,  forsan  putabitis  ab  insti- 
tuto sermone  esse  diversa ; idcirco  tamen  proferuntur, 
ne  inter  laudes  artificum  prorsus  videar  non  curare 
artem . 

Progrediente  tempore,  aegre  pati  videbantur  medici 
inventam  a Verulamo,  et  probatam  et  commendatam 
ab  Harveio  methodum  tarde  et  pedetentim  nimis  pro- 
fecisse in  causis  morborum  exquirendis.  Optabant 
potius  naturam  antecedendo  praeripere  quam  sectando 
et  indagando  consequi.  Illis  erant  vel  usui  vel  in 
pretio  nulla  experimenta,  nullae  inductiones,  nulla  phi- 

losophia,  sed  prava  philosophiae  imitatrix  opinatio. 
Existimabant  profecto  se  multas  res  subtilitate  quadam 
opinandi  attigisse,  quae  solis  attingantur  experimentis ; 
et  causas  morborum  se  jampridem  cognovisse,  et  potu- 
isse alios  docere,  quas  scientiae  novae  et  nondum  inventae 
posterius  in  lucem  prolaturae  erant. 

Darvino  inerat  varium,  et  subtile,  et  multiplex  in- 
genium. Quid?  quod  ille  non  tam  philosophari  videtur, 
quam  suis  oblectari  inter  somniandum  imaginibus  ? 
Si  non  medicus  fuisset,  esset  poeta ; si  non  poeta, 
medicus.  Medicinam  quandam  sibi  fingebat  mire  fa- 
bulosam ; et  fabricabat  poemata  physica,  physiologica, 
inepte  didactica.  Desperandum  est  igitur,  ne  quis  un- 
quam fuerit  sacerdos  utriusque  Apollinis,  vel  sacrorum 
secretorumque  in  utroque  genere  verus  interpres. 

Quid  est  (quod  vocant)  spasmus  exilium  vasorum, 
quid  nervorum  debilitas  ? Res  admodum  eximiae  et 
mirabiles ! quas  posse  nemo  negaverit,  quas  esse  nemo 
hucusque  pro  comperto  habuit.  Has  tamen  Cullenus 
inveniebat,  quasi  duas  portarum  claves,  quibus  recludi 
et  prospici  possent  vera  elementa,  et  omne  opus  mira- 
bile et  ipsa  etiam  officina  naturae,  in  morbis  fere 
omnibus  elaborandis.  Erat  tamen  in  Culleno  summa  vir- 
tus, summum  ingenium,  et,  opportunitate  loci  et  officii, 
summa  auctoritas.  Nam  munere  professoris  potitus,  et 
quibus  academia  Edinensis  tunc  affluebat  eruditissimis 

viris,  omnium  celeberrimus,  et  in  loquendo  et  in  scri- 
bendo tam  speciosam  veritatis  similitudinem  prae  se 
ferebat,  ut  cupide  audiretur  et  legeretur,  et  audientium 
et  legentium  penitus  in  mentibus  inhaeresceret.  Ergo 
omnis  undique  consentiens  multitudo  et  vulgus  medico- 
rum statim  judicabat  nihil  praestantius,  nihil  absolutius 
Pathologia  Culleni,  cogitabatque  omne  quod  reperiri 
posset  jam  a Culleno  esse  repertum,  et  naturae  vestigia 
nec  premi  nec  indagari  posse  ulterius. 

Confitendum  est  tamen  aliquando  Cullenum  fuisse 
auspicato  dissimilem  sibi.  Alium  cum  adhibenda 
essent  remedia,  alium  cum  causae  essent  exquirendae, 
facile  discernes.  Res  pene  dissociabiles  poterat  con- 
jungere, summam  observandi  prudentiam  et  summam 
opinandi  temeritatem.  Quare  ejus  est  difficilis  laus, 
difficilior  reprehensio.  Observando  medicinam  auxit 
et  provexit,  opinando  minuit  et  retardavit. 

Omnibus  qui  illa  et  superiore  aetate  inclaruerunt 
Heberdenum  anteponendum  puto.  Quippe  qui  vel 
majorum  vel  aequalium,  quotquot  principes  inter  medicos 
perhibentur,  plenus  virtutibus,  omnino  fuit  expers 
vitiis. 

In  illo  ejus  aureolo  libello  (quem  quis  vestrum  non 
studiose  lectitavit),  quicquid  de  morbis  et  remediis  vel 
obtulerit  fors,  vel  docuerit  patiens  veri  inquisitio,  quic- 
quid castigaverit  ingenium  sagax  vel  confirmaverit 

usus  multiplex  et  experientia,  id  omne  religiose  coacer- 
vatum,  et  quasi  aerario  conditum,  habetis. 

Forsitan  et  jure  mirari  liceat  de  Heberdeno,  quare, 
cum  sua  aetas  tam  vehementer  faveret  opinatoribus , ne 
omnino  ipse  unquam  opinaretur ; quare  pervulgatam 
penitus  sileret  Theoriam  Culleni ; et  quare  nullis  Dar- 
vini  illaquearetur  illecebris  Ille  profecto  mentem 
prius  severioribus  studiis  exercitaverat,  dein  ad  medi- 
cinam traduxerat ; et  quam  in  academia  sibi  mature 
disciplinam  adhibuisset,  eandem  semper  quasi  regulam 
habuerat  qua  vera  a falsis  dijudicaret,  et  qua,  declinatis 
in  quibus  alii  periclitabantur  ambagibus,  suam  tutus 
instaret  et  prosequeretur  viam. 

Is  itaque  nobis  in  loco  esse  debet  magistri  et  horta- 
toris, ut  caveamus  ne  unquam  subtilius  philosophemur 
quam  perpeti  possit  ipsa  res,  et  ne  prae  nimia  opinione 
sapientiae  in  stultitiam  incidamus. 

Talis  fuit  Heberdenus,  vir  (ut  accepimus),  44  singu- 
laris virtutis  modestiaeque.”  Audivi  equidem  esse 
similem  patri  quem  nunc  habemus  et  admiramur 
Heberdenum  alterum. 

Tertium  profecto  habuimus  quem  nobis  fata  tan- 
tum ostenderunt.  Memini  illum  adolescentem.  Memini 
quanta  in  ejus  moribus  comitas  inesset,  quanta  in 
vultu  pulcritudo.  Studiis  illum  optimis  deditum  omnes 
lubenter  vidimus,  et  eo  lubentius  quod  Heberdeni  nepos 

et  Heberdeni  filius  fuit.  Speravimus  insuper  quem 
patriis  virtutibus  tinctum  novimus,  et  patrio  instituto 
eductum,  decori  fore  aliquando  huic  nostro  collegio  et 
reipublicae.  Heu ! spem  nequicquam  dulcem  atque 
fallacem  ! Anatomiam  enixe  prosequens  casu  vulnus 
accepit,  et  cum  vulnere  mortiferum  virus. 

Ejusdem  vel  supparis  aevi  fuit  Heberdeno  Georgius 
Baker.  Sicut  aetate  ita  ingeniis  nihil,  aut  non  fere 
multum,  distabant.  Nec  facile  dixerim  uter  eorum  plus 
studii  ad  omnes  bonarum  rerum  disciplinas  adhibuerit, 
aut  inde  plus  frugis  obtinuerit.  Ambo  de  industria  sunt 
subsecuti  et  admirati  antiquitatem,  veterum  medicorum 
ultimi,  et  ipsi  pares  principibus. 

Inter  Bakerum  et  Heberdenum  hoc  tamen  inter- 
fuit. Hic  populariter  scripsit,  ille  limatius ; multa  hic 
solute  tractavit  et  libere,  ille  pauca  tetigit  sed  or- 
natius. 

Multi  interea  vixerunt  virtute  et  ingenio  praesta- 
biles, qui  quamvis  nec  inventis  nec  feliciore  cultu  artem 
suam  locupletaverint,  tamen,  cum  medici  essent,  id  effe- 
cerunt, ut  pro  sua  dignitate  ipsi  medicinae  data  fuerit 
major  existimatio.  In  eorum  numero  duos  praecipue 
dignos  judico  qui  memorentur,  aetatibus  disjunctos, 
ingenio  dissimiles,  moribus  diversos,  ambos  tamen  de 
humano  genere  optime  meritos,  et  a vobis,  quoniam 
vestri  fuerunt,  pariter  cohonestandos. 

De  altero  eorum,  qui  patrium  sermonem  ditavit,  et 
solutis  verbis  fere  primus  adjunxit  numeros  et  concinni- 
tatem, utinam  sane,  quoniam  hodie  Latine  loquimur, 
sui  ipsius  nomen  numerosius  esset  et  concinnius.  Ne 
tamen  inique  sileamus  Thomam  Browne,  summum 
virum  et  prope  singularem.  Dubito,  an  illi  unquam 
fuerit  alius  omnino  similis : recentiorum  certe  nemo 
fuit.  Ab  illo  tamen  possumus  aliquantulum  intelligere 
quales  fuerint  qui  sanctissimi  et  sapientissimi  habentur 
veterum  philosophorum.  Ita  illi  unice  placebat  sua 
frui  virtute,  et  suis  uti  contemplationibus  quodam  quasi 
mentis  pabulo,  et  ita  prorsus  non  curare  quaecunque  vel 
bona  vel  mala  venirent  foris,  ut  ne  quidem  unquam 
suspicari  liceret  ejus  scripta  legentibus,  quod  inter  civiles 
motus  et  in  miserrima  fortuna  reipublicae  vixisset.  Eo 
usque  erat  memor  praeteritae  aetatis,  ut  esset  oblitus  suae ; 
et  futura  tam  cupide  prospiciebat  et  expectabat,  ut  vita 
ipsa,  dum  vivebat,  ei  esset  quasi  praelibatio  immor- 
talitatis. 

In  Pseudodoxia  Epidemica  ipsum  hominem  quasi 
introspicere  videmur  atque  discernere,  qualis  esset  et 
quo  uteretur  prope  unico  ingenio.  In  Religione  Medici 
ample  illum  et  sublate  eloquentem  admiramur,  atque, 
etsi  non  erat  orator,  more  et  sermone  usum  oratorio ; 
novis  sententiis,  novis  etiam  verbis  abundantem,  aptis 

tamen  et  nitidis  et  ardentibus,  quae  in  eo  fuerunt  nimium 
luxuriantis  ingenii  indicia  simul  et  deliciae. 

Erat  alteri  mens  (alterum  enim  intelligo  Johan- 
nem  Arbuthnot)  omnium  scientiarum  capax,  et  lepo- 
rum scaturiens  quasi  fons.  Nemo  erat  tam  doctus  qui 
non  illum  doctiorem,  nemo  artium  tam  peritus  qui  non 
illum  peritiorem  ultro  confiteretur.  Plane  redundabat 
doctrina,  cujus  ubertatem  solebat  etiam  in  colloquiis 
profundere ; et  nunquam  accuratius  aut  eruditius 
disputare  videbatur  quam  inter  jocandum,  nunquam 
magis  esse  philosophus  quam  in  philosophis  irridendis 
Summi  poetae  et  literatissimi  homines  illum  socium 
habebant  et  adjutorem  operum  ; et  nonnulli  pro  meritis 
(sic  posteris  placuit)  numero,  quod  aiunt,  nunc  ascripti 
immortalium  aliquam  partem  suae  immortalitatis  illi 
debuerunt. 

Defuerat  hucusque  medicinae  aliquis,  qui  vel  ipsum 
vitae  principium  simplex  atque  unicum  detegere,  vel 
saltem  posset  leges  quasdam  animantium  proprias  indi- 
care, unde  fieret  certior  cognitio  de  quibus  conditioni- 
bus recte  exactis  pendent  vita  et  valetudo,  et  quibus 
depravatis  morbi  oriuntur  et  consequitur  mors.  Num 
talem  fuisse  Hunterum  confitebimur  ? 

Fuit  ille  nullis  doctrinae  praesidiis  sed  ipsa  natura, 
quantum  fieri  possit,  ad  philosophandum  paratus. 
Maxima  complectens,  minima  intuens,  se  penitus  in- 

sinuavit  in  naturam:  coelo,  mari,  terra  evocavit  omnium 
animantium  genera,  e quibus  introspectis  et  investigatis 
materiem  pene  infinitam  ad  rerum  eatenus  occultarum 
cognitionem  attulit.  Ingenio,  labore,  vigiliis,  opum  et 
voluptatum  et  salutis  jactura,  variis  usus  adminiculis 
quotquot  suppeditari  possent  ab  artibus,  et  principiis 
confisus  quotquot  rata  et  stabilita  essent  scientiis,  mag- 
num suum  instituit  et  prosecutus  est  opus ; quod  indies 
adauxit,  indies  in  majorem  varietatem  et  amplitudinem 
evexit,  et  reliquit  denique  naturae  fere  ipsius  adae- 
quatum magnitudine. 

Nimirum  ex  infinita  illa  rerum  copia  quas  excogi- 
tavit et  invenit,  nihil  inutile,  nihil  supervacaneum 
putavit,  quo  facilius  morborum  investigationem  perse- 
queretur ; prsecepitque  neminem  posse  satis  instructum 
accedere  ad  pathologiam,  nisi  qui  prius  intelligeret  quid 
sanitas  sit ; neminem  esse  aptiorem  ad  physiologiam, 
quam  qui  sedulo  invigilaret  morbis  et  morborum  cura- 
tionibus : quippe  nihil  aliud  esse  morbum  quam  abnor- 
nem  sanitatem ; ambos  iisdem  instrumentis  confici, 
ambos  iisdem  mutuo  inter  se  posse  illustrari  principiis ; 
sanitatem  posse  interpretari  morbos,  et  morbos  sani- 
tatem. 

Nolite  existimare  me  intempestive  immorantem 
memoria,  aut  nimis  abundantem  laudibus,  tanti  viri ; 
quem,  quamvis  non  vester  fuit,  tamen  vestri  omnes, 

quibus  contigit  vel  recte  sentire  vel  insigniter  profecisse 
in  interpretanda  natura,  duceni,  magistrum,  principem 
sequi  voluerunt.  Praeterea  habuit  cum  vestro  Harveio 
consimile  quoddam  vel  aequale  ingenium.  Utri  eorum 
primas  concesseris  facile  dubites  ; sed  ne  minime  qui- 
dem licet  dubitare,  quin  hodie  stet  medicina  horum 
Duumvirorum  institutis  servandis  et  quasi  vestigiis  inse- 

Ad  nostram  aetatem  jam  tandem  pervenimus.  Et 
quamvis  de  iis  qui  nunc  sunt  nihil  velim  ipse  dicere,  et 
me  dicentem,  si  quid  vellem,  vos  non  lubenter  audiretis, 
eorum  tamen  qui  nuper  mortui  sunt  non  omnes  praeter- 
eundos arbitror. 

In  hac  solenni  laudatione  parum  oblivisci  licet 
Gulielmi  Babington,  quem  senescere  videbamus  nova 
indies  addiscentem  et  novis  opinionibus  indulgentem  ; 
aut  Gulielmi  Georgii  Maton,  cui  cordi  et  oblectamento 
erat  naturam  colere,  et  quem  suis  alliciebat  deliciis 
quicquid  arborei  fructus  vel  herbarei,  quicquid  floriferi 
foetus  natura  usquam  peperit.  Illum  profecto  novistis 
ipsi  ingenue  amabilem,  factum  tamen  amabiliorem  suis 
quibus  assuescebat  studiis. 

Eheu ! quem  nimium  diu  absentem  ab  oculis  ves- 
tris sperastis  tamen  rediturum,  quemque  hodie  salutasse 
multo  malle  debetis  quam  me  oratorem  vestrum,  et 
loquentem  audivisse  docte  (ut  solebat)  et  lepide  ; eheu  ! 

nuperrime  abrepti  incurro  in  memoriam  et  desiderium 
Gulielmi  Macmichael.  Habuistis  eum  vestrarum  re- 
rum et  annalium  auctorem  religiosissimum.  Quare 
quemadmodum  erga  majores  sibi  non  defuit  pietas  sua, 
erg*a  illum  vobis  unquam  non  deerit  vestra. 

Nulla  aetas  plures  medicos  probabiles  atque  probatos 
habuit  quam  haec  nostra.  Nulla  aetas  plura  et  nobiliora 
protulit  medicinae  incrementa.  Jam  demum  pathologia 
formam  induit  verae  philosophiae,  et  locum  sibi  vindicat 
inter  scientias.  Summo  apud  nos  in  honore  est  Ana- 
tomia.  Chemia  novam  est  adepta  provinciam.  Illa 
ad  explicandas  morborum  sedes  et  naturas  auxilii  plus 
indies  subministrat.  Haec,  tum  animalem  materiam 
experimentis  feliciter  tractando,  multorum  morborum 
semina  atque  elementa  apertius  docuit,  cum  vegetalium 
principia  analytice  demonstrando  et  educendo,  nobis  in 
manus  tradidit  nova  et  certiora  remedia.  Nec  medio- 
criter id  Chemiae  laudi  est,  quod  ejus  ope  et  adjumento 
morbi  et  melius  intelligi  possint  et  citius  sanari. 

Chemia  vero  et  Anatomia  non  nisi  cum  vili  et  jam 
mortuo  corpore  continuo  versantur.  Sed  neque  his 
neque  ullis  hujusmodi  adminiculis  debita  est  illa,  quam 
nunc  habemus  et  qua  utimur,  facultas,  aegro  jam  vivo 
et  superstite,  tam  explorate  perscrutandi  morbos  intrin- 
secus latentes,  et  tam  exquisite  adhibendi  remedia. 

Haud  sane  mirabile  est  nos  posse  novas  res  perci- 
pere, quibus  nova  quaedam  percipiendi  aperta  et  patefacta 
est  via.  Sed  multo  mirabilius  est  nos  tam  sero  intel- 
lexisse, plurima,  quae  caeteros  sensus  fugiunt,  posse 
tamen  ab  auditu  et  deprehendi  et  intelligi. 

Necesse  est,  quaeque  res  suae  facultati  subjiciatur; 
et,  servata  hac  lege  et  conditione,  nec  melior  nec 
certior  cognoscendi  et  dignoscendi  potestas  in  visu 
inest  quam  in  auditu.  Praeterea  usu  et  exercitatione 
quasi  erudiendi  sunt  sensus  ; tactus  sic  ad  tangendum,  et 
visus  fit  ad  videndum  aptior.  Et  quo  magis  assidue 
auscultemus,  eo  ad  omnia,  quae  in  animum  per  aures 
ingrediuntur,  fieri  possumus  instructiores. 

Haec  est  illa  auscultandi  ars,  quae  in  morbis  (atque 
iis  praecipue  de  quibus  in  summa  opinionum  pravitate 
ante  versati  sumus)  dignoscendis  scientiam,  curandis 
peritiam  dedit.  Nam  ea  scilicet  exercitatione  quam 
postulabat  tanta  res,  et  experimentis  medicorum  pene 
innumerabilibus  inter  se  comparatis,  adeo  provecti 
sumus,  ut  qua  pulsum  arteriarum  tactu,  qua  linguam  visu 
exploravimus,  eadem  jam  tandem  possimus  fiducia  et 
cor  et  pulmones  explorare  auditu. 

Neque  vero  eadem  ista  ars,  quam  a natura  acce- 
pimus, philosophia  comprobavimus,  et  usu  indies  per- 
fectiorem reddidimus,  nos  tantum  edocuit  quo  modo 
morbi  cordis  et  pulmonum  vel  melius  dignosci  vel 


melius  tractari  queant  remediis,  quin  et  praeterea  ipsam 
physiologiam  auxit,  pathologiam  mirifice  amplificavit. 

Cogitanti  mihi  saepenumero,  et  memoria  hodie  re- 
petenti medicorum  fortunas  tum  veterum  cum  vivorum 
et  praesentium,  mirum  videri  solet,  artem  vestram,  qua 
in  exercenda  de  hominum  vita  et  sanguine  agitur,  et 
quam  ad  excolendam  omnes  omnium  bonarum  rerum 
disciplinae  conveniunt,  cura  omnino  carere  reipublicae 
et  patrocinio. 

Medicinae  fere  nulla  sunt  exposita  praemia,  vel  ad 
gratiam,  vel  ad  opes,  vel  ad  dignitatem.  Illa  etiam 
quae  in  liberis  civitatibus  omnium  est  quasi  altrix  et 
hortatrix,  vos  nec  fovet  nec  vix  attingit  unquam, 
popularis  aura.  Illa  Forum  animat,  erigit,  nobilitat; 
Senatum  convocat,  eloquio  et  consiliis  inspirat,  et  ad 
maxima  et  praeclara  rapit,  allicit ; ipsi  etiam  Ecclesiae 
afflat  suas  blanditias.  Quare  evenit  ut  Forum,  Senatus, 
Ecclesia  suo  jure  quodammodo  videantur  sibi  publicos 
honores  vindicare. 

Nec  magnopere  dolemus  quod  his  frui  nobis  non 
licet,  aut  alienae  invidemus  gloriae  modo  nostra  sit  in- 
columis. Nec  profecto  de  Medicina  ideo  detractum 
aliquid  putamus,  sed  potius  illam  oportere  haud  imme- 
rito exinde  superbiam  sumere,  quod  longe  alius  est 
ingenii  atque  indolis,  quam  quae  vel  plausu  populi  vel 
principum  patrocinio  augeri  possit  et  promoveri. 

Nimirum  si  qui  sint  inter  medicos  (et  profecto 
semper  fuerunt)  qui  labores  et  ingenia,  qui  vim  et  valetu- 
dinem, qui  spes  omnes  et  vitam  ipsam  indies  impendunt 
in  colendis  et  inveniendis  scientiis  et  in  exquirenda  et 
interpretanda  natura,  et  quorum  studia  praecipue  sunt 
emolumento  humano  generi,  illos  sacro-sanctae  Veri- 
tatis magistris  et  divina  ministrantibus  tantum  non 
adaequandos  duco. 

Quare  cavete,  ne  populari  famae  morigeremini  quae 
medicinam  nunquam  non  corrupit  et  dehonestavit ; 
et  potius  paucorum  et  bene  judicantium  vocem  con- 
cupiscite, quae  “ virtuti  resonat  tan quam  imago.”  Vobis 
cordi  et  curae  sit  invigilare  scientiis.  Non  possunt 
omnes  esse  repertores  scientiarum ; possunt  tamen 
repertis  salutariter  uti  et  consulere  humano  generi. 
Evolvite  Annales  vestros.  Bonorum  omnium  memo- 
riam colite  et  custodite.  Quos  imitari  possitis  imi- 
tamini ; et  quos  propter  exsuperantiam  ingenii  et  vir- 
tutum alte  evectos,  et  quasi  in  praecelsa  turre  collocatos, 
vix  suspicere  et  prorsus  non  assequi  possitis,  vobis  licet 
tamen  admirari,  et  eorum  famam  paulum  gloriosius 
praedicare. 

Nam  vestri  fuerunt  qui  se  commendaverunt  patriae, 
et  patriam  toti  terrarum  orbi.  Illa  quidem  terris  de- 
finitum imperium,  imperio  conterminum  decus  jam  jam 
est  adepta ; tantum  armis,  tantum  potuit  consiliis ; 

longe  tamen  aliam  et  perenniorem,  et  vel  imperio 
superstitem  gloriam  consecuta,  quod  Newtoni,  quod 
Verulami,  quod  Harveii  patria  fuit,  quod  Philosophiae 
lumen,  quod  sacro-sanctae  Veritatis,  et  arx,  et  domi- 
cilium. 


FINIS. 

